Gedagte vir die dag:  Glo soos ’n kind   Foto: Suné van Heerden Hier is ’n seuntjie met vyf garsbrode en twee vissies; maar wat is dit vir so baie mense? (Joh 6:9) Hulle vertel dat George Müller dikwels met aandete die tafel gebed gedoen het en dan het hulle hulle laaste maaltyd geniet. Die kinders het dit geweet. Daar was nie meer kos oor vir ontbyt nie. Hulle het die skottelgoed gewas, die tafels afgedek en gaan slaap. Die volgende oggend het George gesê: “Dek die tafels vir ontbyt, kinders. Jesus sal die kos bring.” Hulle het dan maar die tafels gedek en George het die gebed gedoen. “Maak ons dankbaar vir wat ons nou gaan ontvang, Here. Amen.” Net mooi wanneer hy “amen” gesê het, sou daar ’n klop aan die deur wees. George sou een van die kinders stuur: “Gaan maak oop die deur, my seun.” Daar sou ’n verleë bakker staan, wat in die middel van die nag deur die Heilige Gees wakker gemaak en oortuig is om brood vir die kinderhuis te bak. Voordat hulle nog die brood kon eet, was daar weer ’n klop aan die deur. Weer sou ’n kind gaan kyk wie klop. Daar sou ’n ontstelde melkman staan. Hy het by die kinderhuis verbygery toe die as van sy waentjie breek. Op die waentjie was kaas, bot ter, room en melk. “Kan julle dit dalk gebruik?” George sou sê: “Ja, ons kan. Mag God jou seën.” Kan jy jou voorstel watter magtige manne en vroue van God hierdie kinders geword het? Hulle het geglo in die God wat gebede beantwoord en vir sy kinders sorg. Here Jesus, gee vir my die geloof van ’n kind. Dankie dat ek met my hele hart kan glo dat U in my daaglike brood sal voorsien. Ek loof U as die God wat ons gebede beantwoord.